
CONSILIUL LOCAL AL MUNICIPIULUI TIMIȘOARA
DIRECȚIA DE ASISTENȚĂ SOCIALĂ A MUNICIPIULUI TIMIȘOARA

„În slujba oamenilor”

Nr. 6545/20.04.2021
RAPORT DE SPECIALITATE

privind aprobarea diagnozei sociale a municipiului Timișoara 
Direcția de Asistență Socială a Municipiului Timișoara (DAS TM) a demarat un amplu proces de colectare de date și de consultare a comunității, în scopul realizării unei diagnoze sociale la nivelul orașului și pentru a fundamenta Strategia privind dezvoltarea serviciilor sociale în municipiul Timișoara. Acest demers al DAS TM este fundamentat prin prevederile Legii nr. 292/2011 – Legea asistenței sociale și a Hotărârii Guvernului nr. 797/2017 pentru aprobarea regulamentelor-cadru de organizare și funcționare ale serviciilor publice de asistență socială. 

Astfel, conform Legii nr. 292/2011 – Legea asistenței sociale, art. 119, alin (1) ”Autoritățile administrației publice locale și toți furnizorii publici de servicii sociale au obligația de a organiza și acorda serviciile sociale, precum și de a planifica dezvoltarea acestora, numai în funcție de nevoile identificate ale persoanelor din comunitate, de prioritățile asumate, de resursele disponibile și cu respectarea celui mai eficient raport cost/beneficiu.” 
Prin Legea nr. 292/2011 – Legea asistenței sociale, art. 112, alin (3) se stabilesc atribuții ale administrație publice locale în domeniul organizării, administrării și acordării serviciilor sociale, printre care se menționează:

- la lit. a) ”elaborează, în concordanță cu strategiile naționale și nevoile locale identificate, strategia județeană, respectiv locală de dezvoltare a serviciilor sociale, pe termen mediu și lung, după consultarea furnizorilor publici și privați, a asociațiilor profesionale și a organizațiilor reprezentative ale beneficiarilor și răspund de aplicarea acesteia”
- la lit. h) ”colectează, prelucrează și administrează datele și informațiile privind beneficiarii, furnizorii publici și privați și serviciile administrate de aceștia.” 
Prin Hotărârea Guvernului nr. 797/2017 pentru aprobarea regulamentelor-cadru de organizare și funcționare ale serviciilor publice de asistență socială și a structurii orientative de personal, ANEXA 2, art. 2, lit. a) se stabilește că ”În aplicarea politicilor sociale în domeniul protecției copilului, familiei, persoanelor vârstnice, persoanelor cu dizabilități, precum și altor persoane, grupuri sau comunități aflate în nevoie socială, Direcția îndeplinește, în principal, următoarele funcții: a) de realizare a diagnozei sociale la nivelul unității administrativ-teritoriale respective, prin evaluarea nevoilor sociale ale comunității, realizarea de sondaje şi anchete sociale, valorificarea potențialului comunității în vederea prevenirii și depistării precoce a situațiilor de neglijare, abuz, abandon, violență, a cazurilor de risc de excluziune socială etc.” 

Specialiștii Direcției de Asistență Socială a Municipiului Timișoara (Serviciul Strategii -Programe) au colectat date de la nivelul comunității folosind diverse metode: cercetări pe teren în zone urbane marginalizate, chestionare dedicate furnizorilor de servicii sau grupurilor vulnerabile, adrese prin care se solicită date statistice și informații de la furnizori de servicii, analiză rapoarte publice, întâlniri consultative cu organizații publice și private care oferă servicii sociale sau reprezintă grupuri vulnerabile.
Pentru realizarea diagnozei sociale au fost colectate date după cum urmează: chestionarea a 3.874 locuitori din 1.235 gospodării situate în zone urbane marginalizate, în perioada 2018 - 2019; colectarea a 40 de chestionare de la furnizori de servicii sociale și servicii conexe (medicale, educaționale, ordine publică), în anul 2020; colectarea de date statistice de la 25 organizații publice și private furnizate prin intermediul unor adrese scrise, în anii 2020-2021; consultările publice organizate în format online, în perioada octombrie – decembrie 2020 la care au participat 65 de organizații publice și private.
Au fost colectate date din comunitate cu privire la 8 grupuri vulnerabile: (1) copii, (2) copii cu dizabilități, (3) persoane vârstnice, (4) persoane fără adăpost, (5) persoane adulte cu dizabilități, (6) persoane aflate în risc de sărăcie și persoane de etnie roma, (7) victime ale violenței domestice și persoane cu adicții, (8) alte grupuri vulnerabile: persoane care au săvârșit fapte penale, migranți, victime ale traficului de persoane. Datele respective se regăsesc în capitolele diagnozei sociale, dedicat fiecăruia dintre cele 8 grupuri vulnerabile și sunt structurate după cum urmează: date statistice, servicii de sprijin existente în comunitate pentru grupul vulnerabil, furnizori publici și privați acreditați care oferă servicii sociale pentru grupul vulnerabil, probleme cu care se confruntă grupul vulnerabil și propuneri de soluții la aceste probleme rezultate în urma consultărilor publice, realizate cu furnizori publici și privați de servicii, concluzii și recomandări pentru ameliorarea situației grupului vulnerabil.
În plus, în cadrul diagnozei sociale se regăsește un capitol dedicat zonelor urbane marginalizate din Timișoara și unul în care sunt descrise rezultatele unui chestionar aplicat furnizorilor de servicii care lucrează cu diverse grupuri în situație de vulnerabilitate socială.   
Alături de documentele strategie de la nivel european, național și județean, diagnoza socială va fundamenta Strategia de dezvoltare a serviciilor sociale la nivelul municipiului Timișoara 2021 – 2027 și alte strategii la nivel local sau regional. În prezent, la nivel european a fost aprobat, în data de 4 martie 2021, Planul de acțiune pentru implementarea Pilonului european al Drepturilor Sociale. În perioada 7-8 mai va avea loc Summit-ul Social Porto unde liderii europeni vor discuta acțiuni concrete pentru punerea în practică a acestui plan. La nivel național, Strategia pentru incluziune socială 2021 – 2027 a fost publicată pentru consultare pe site-ul Ministerului Muncii și Protecției Sociale, dar nu a fost încă aprobată.    
Conform prevederilor Legii nr. 292/2011 – Legea asistenței sociale, art. 112, alin (3), lit. a și h, art. 119, alin (1), art. 113, alin (3);

Luând în considerare prevederile Hotărârea Guvernului nr. 797/2017 pentru aprobarea regulamentelor-cadru de organizare și funcționare ale serviciilor publice de asistență socială, ANEXA 2, art. 2, lit. a);

Conform art. 129 alin (2), lit. b), alin (4), lit. e, alin (7), lit. b și art. 139 din Ordonanța de Urgență a Guvernului nr. 57/2019 - privind Codul administrativ  

Propunem: 

Aprobarea Diagnozei sociale a municipiului Timișoara, conform anexei 1 
Având în vedere cele expuse în prezentul raport, apreciem că proiectul de hotărâre privind aprobarea diagnozei sociale la nivelul municipiului Timișoara, îndeplinește condițiile pentru a fi supus dezbaterii și aprobării plenului consiliului local.   

